Divine reason - LitNet
Ou Souf kon 'n dubbelrompseiljag koop met die geld wat sy in haar vyf-en-sestig jare uitgerook en -gewyn het. Daar was swaar jare in haar tyd op aarde, maar nooit so swaar dat die Dunhills en semi-soet agterweë moes bly nie.
Skaars drie jaar gelede het sy haar Pieterjan-man van veertig jaar afgesien aan die ondernemers. Hart en longe en lewer. Sy Lexington- en Bols-seiljag het ook ongekoop gebly. Haar hele familietjie is strawwe rokers en drinkers. Tweede-oudste dogter was al drie keer in die droogdok, maar drink maar weer. Erg.
Nou lê Souf hier, aan al wat pyp is gekoppel, met 'n monitor wat moegerig haar flouerwordende hartklop uitbliep. Die familie sit maar daar in die wagkamer rond, kort-kort staan een langs haar bed en sê haar naam. "Souf, dis ek, Gert. Nee, donner, man, ons wag vir jou, moet nou nie so sleg wees nie!" So kom die een na die ander broer en suster wat nog leef – twee is al saliger en vier is nog hier – een en almal hygend na bietjie lug vir hulle aangepakte longe.
Behalwe Breggie. Net jonger as Souf en 'n kerkmens. Rook en drink glad nie. Hare in 'n bolla agter die kop, rok tot teen die ken toegeknoop, bril op die neus. En die enigste van die sewe wat nie klink of sy deur 'n toegepakte skoorsteen asemhaal nie. Breggie bid en lees gereeld vir ou Souf, maar sonder reaksie. Want Souf is op pad uit. En Breggie, wat Ingels bid en lees en preek vandat sy 'n Metodis geword het, kyk dan boontoe en pleit: "Lord, we know you will heal ou Souf. Thank you. Amen en amen." Die eerste week wat Souf daar in intensief gelê het, was sy nog wakker. Roggelend van die emfiseem het sy Breggie se hand vasgeklem. "Toemaar, Sofia, die Here is met jou, hy sal jou gesond maak. Ons spreek Sy divine healing oor jou uit. Daar is 'n rede vir alles wat gebeur. 'n Divine reason."
Na Souf se verassingsdiens kom die klompie in Gert se huis bymekaar. Breggie sit eenkant, sy wat self die woorde vir Souf se begrafnisbrief gekies het. "Ons verstaan nie nou nie, maar eendag sal ons ten volle verstaan. Hy het jou kom haal omdat Hy 'n spesiale plan het." Die ander lot rook om die beurt buite en drink wyn en brannas en bier.
"Nou ja, dan is ou Souf ook nou net 'n teeblik vol as. Net soos Pieterjan. En Koos en Kotie. Dis nou maar die lewe, nè?" laat Gert hoor. "Divine reason se moer. Shit happens." En dan hoes hy soos 'n ou Datsun met 'n dooie sparkplug terwyl hy skuinsweg in Breggie se rigting loer. Breggie staan op en verdwyn gang-af en die badkamerdeur klap effe hard.
Buks, die stil een wat nog altyd weinig te sê gehad het, suig diep aan sy sigaret en hervul sy glas met dooswyn. Dan gaan sit hy en breek sy stilte: "The wine reason. Cheers." En hoes.
2021-05-04 at 13:13
Kragtige boodskap in jou debuut fiksie en 'n prentjie waarmee baie van ons, ons kan mee vereenselwig. Ek hoop ons gaan nog baie van jou werk hier sien.